Linkkirutto

Linkkirutto (vapaa käännös sanoille link rot) tai linkkimätä on termi prosessille, jonka seurauksena yhä suurempi osa hyperlinkeistä ei enää toimi.  Linkkiruttoa esiintyy Internetin sivustojen välillä ja yksittäisten sivustojen sisällä. Termillä voidaan viitata myös päivittämättömiin sivuihin, jotka sotkevat hakukoneiden hakutuloksia. Toimimatonta linkkiä kutsutaan kuolleeksi linkiksi tai vanhentuneeksi linkiksi.

Yleisyys 
Vuonna 2013 valmistuneessa tutkimuksessa havaittiin että 49 prosenttia Yhdysvaltain korkeimman oikeuden päätöksissä olevista lähdelinkeistä oli muuttunut toimimattomaksi. 

Tietoturva-asiantuntijat ovat varoittaneet että luotettavankin verkkotunnuksen vanhetessa voi kuka tahansa rekisteröidä kyseisen verkkotunnuksen uudelleen ja sisällyttää kyseiseen verkkotunnukseen johtaviin osoitteisiin haitallista materiaalia.  Vuosina 2014-2017 toiminnassa olleen videopalvelu Vidmeen ladattuja videoita käytettiin upotettuna useilla uutissivustoilla ja palvelun lakkautuksen jälkeen sivuston verkkotunnus siirtyi aikuisviihdesivuston omistukseen vuonna 2021 jolloin useilla internetsivuilla kuten The Huffington Postin ja The Washington Postin uutisissa upotusten tilalla alkoi näkymään aikuisviihdettä. 

Usein tiedotusvälineiden nettisivujen uudistusten yhteydessä verkkosivulla aiemmin julkaistua materiaalia kuten uutisia poistuu verkkosivuilta. Journalisti -lehden päätoimittaja Maria Pettersson on verrannut median tapaa poistaa vanhoja uutisia nettisivuiltaan barbaarimaiseksi oman historian systemaattiseksi tuhoamiseksi.

Linkkiruton syitä 
Linkkien kuolemiset voivat johtua useista syistä.
 Hyperlinkin kohdesivu on poistettu
 Verkkotunnuksen rekisteröinti on vanhentunut tai materiaali on siirtynyt uuden verkkotunnuksen alle
 Materiaali verkkosivulta on poistunut verkkosivujen uudistuksen yhteydessä
 Verkkosivujen sisällönhallintajärjestelmän vaihdon yhteydessä vanhaa sisältöä ei ole osattu tai viitsitty tuoda uuteen järjestelmään
 Sivuston URL-osoiterakenne on muuttunut
 Aiemmin vapaasti luettavissa oleva materiaali on siirretty maksumuurin taakse
 Kohdesivulla on dynaaminen sivusisältö kuten hakutuloksia jolloin materiaali vaihtelee

Linkkiruton ennaltaehkäisy 
Linkkiruton ennaltaehkäisemiseksi verkkosivujen suunnittelussa on jo 1990-luvulta lähtien kehoitettu suunnittelemaan verkkosivustoille sellaiset URL-osoiterakenteet joita voitaisiin käyttää samoina pitkälle tulevaisuuteen asti. 

Tieteellisessä julkaisemisessa suositellaan käyttämään pysyviä tunnisteita lähdelinkkeinä niin sanottujen tavallisten hyperlinkkien sijaan.

Katso myös 
 Internet Archive
 WebCite
 Wikiprojekti:Linkit -- Wikipedian linkkiprojektin tavoitteena on linkkimädän kitkeminen Wikipediasta. 
 Digitaalinen pitkäaikaissäilytys
 HTTP 404

Lähteet

Aiheesta muualla 

 W3C.org: "Cool URIs for the Semantic Web" (ohjeistus URL-osoitteiden suunnitteluun) 

World Wide Web